A füzet

2023. május 7.

Első bejegyzés:

A portásnéni mesélte:

1. A Berze pincéjében tárolt régi tévék közül az egyiknek meghasadt a képernyője.
2. Ezt követően eltűnt az a szerszámosláda, amiben a karbantartók a radiátorok és csővezetékek javítására használt szerszámokat tartották.
3. A pince környékén peregni kezdett a falról a vakolat. A dolgozók megpróbálták kijavítani a hibákat, de a falon keletkezett résekben semmiféle anyag nem tapadt meg.

Ez érdekes! Vajon mit jelent mindez?

\*\*\*

2023. május 9.

Megnéztem a lepergett vakolatot… újra hullik. A javítás továbbra sem segít.

Megjegyzés: van valami a pincében, ami miatt ez történik. Csőtörés? Szellem?

\*\*\*

2023. május 13.

Ötlet: megkérdezni a legidősebb tanárt, volt-e már hasonló a Berzében?

\*\*\*

2023. május 17.

Feljegyzés: a tanár úr segített!!! El kell menni a könyvtárba + megkérdezni, megvannak-e az iskolaújság 1988-as számai.

\*\*\*

2023. május 20.

Van valami… érdekes. Az első nyom megkérdezni a töritanárt. Lefénymásoltam a cikket. Benne volt, hogy van még infójuk a tablóról, de a következő szám nincs a könyvtárban, azt mondták, biztosan elveszett. Kár.

De! 1988-as az újság, vagyis 5 évvel korábban végzett az 1983-es évfolyam.

Berzia 1988/3. szám

Aktuális

Szellemjárás a Berzében?

Írta: Nagy Norbert és Erdei Sára

Mi történik a Berzében? Mindenki tud az esetről, így a szerkesztőségünk is foglalkozik a témával. Szellemek járnak az iskolánkban?

A második emelet jobb szárnyában lévő 1983-as tabló okozott nem kevés fejtörést.

A tabló üveglapja egyik reggelre meghasadt, a hosszú repedés keresztülfutott az egész üvegfelületen. Az iskola tanárai rongálásra gondoltak, de nem találták meg a felelőst.

Más érdekességre is felfigyeltek a diákok és a tanárok.

A tabló melletti radiátorok felmondták a szolgálatot. Egész télen hidegek voltak. A karbantartók megpróbálták megjavítani őket, de nem jártak sikerrel. Technikailag minden rendben volt, mégis jéghidegek maradtak.

A folyosón a tabló előtti szakaszon elkezdtek meglazulni a járólapok. Volt, amelyik el is tört. Ezt sem értette senki, az iskola más részein nem volt ilyen probléma. Kicserélték őket.

Tavasszal és ősszel, mint köztudott, sok pár üldögél a radiátorokon szerte az iskolában. Ezért elnézést is kérünk a tanárainktól.

A diákok egy idő után felfigyeltek arra, hogy azok a párok, akik sokat ültek a tabló mellett, rövid időn belül szakítottak.

Az iskolába járók elkezdték elátkozott helynek hívni a folyosószakaszt, ahol a hiányzó képpel kiállított tabló volt.

Mi a tabló különlegessége? Hiányzott róla az egyik diák képe. Egy lányé. Sikerült kiderítenünk, hogy Fehér Hajnalka fotója nem is szerepelt a tablón, bár a neve rajta van. Vajon mi történt vele? Annyit sikerült megtudnunk, hogy a kép a ballagás estéjén eltűnt a tablóról, és már nem lehetett pótolni. A ballagás is a kép nélküli tablóval zajlott le.

A következő számunkban beszámolunk még több információról. Ha az olvasóink közül tud valaki valamit a rejtélyes tablóról, ne féljen felkeresni minket!

10.

\*\*\*

2023. június 4.

Pár új infó:

A tablót kerestem, nincs a folyosón! Kidobták? Eltűnt? Eltűntették?

Fehér Hajnalka képe hiányzott a tablóról. Ennek lehet köze a furcsaságokhoz?

Hajnalka 1983-ban végzett. Most 2025 van. Most 60 éves lehet.

Kerestem Facebookon, semmi…

A tablón szereplő diákok csináltak egy időkapszulát. 1983-ben, a ballagás előtt. Megkérdezni, hol lehet?

\*\*\*

2023. június 19.

1988-ba, az első osztálytalálkozó alkalmával nem találták meg az iskolában hagyott időkapszulát. Senki sem tudta, hová lett. Érdekes.

\*\*\*

2023. június 21.

Van valami!!!

2003-ban egy Novák Tibor nevű volt berzés visszajött az iskolába, és kereste az osztálya tablóját. Arról nincs infó, hogy megtalálta-e, de onnantól kezdve senki sem látta többé a tablót.

Ki lehet ez? Ő vitte el a tablót? Hajnalka osztálytársa volt? Ha 1983-ban végzett, akkor 38 lehetett 2003-ban.

Vagyis… a húszéves osztálytalálkozón még megvolt?

\*\*\*

2023. június 28.

Utolsó nap a suliban.

Sikerült kideríteni, hogy a 2003-as osztálytalálkozón már nem volt meg a tabló. Eltűnt!!!

Nem adom fel! Rá fogok jönni, mi történt!

\*\*\*

2023. október 18.

Elegem van. Nincs semmi nyom. Feladom!

\*\*\*

2024. április 11.

Lefoglalt a szalagavató, a nyelvvizsga, az érettségire készülés. A könyvtárban takarítást rendeztek.

Szerencsém volt!!!

Egy csomó régi iratot és könyvet selejteztek ki, és a könyvtáros megtalálta a Berzia 1988-ban kiadott 4. számát. Ezt kerestem egy évig!!!!!!!!!!!!

Volt benne egy cikk. Megkeresték Fehér Hajnalkát, és interjút készítettek vele. Hihetetlen!

Azt írja: Hajnalka nagyon készült a ballagásra, élete egyik legfontosabb eseménye volt. A tablóképének is örült, csodásan nézett ki rajta, de a ballagás napján eltűnt a tablóról a fénykép, és mivel ki kellett állítani az ünnepségre a tablót, már nem tudták pótolni a fotót. Hajnalkán mély szomorúság lett úrrá, megszégyenülve érezte magát, mindenki róla beszélt, és félt, hogy valaki ártani akar neki. A kép eltűnése az érettségijére is kihatott, az évet is rossz lelkiállapotban fejezte be. Az első osztálytalálkozójára sem ment el.

Vajon a többire elment? Erről nincs semmi.

Ki vette el a képet? Mit akart? Miért? Ááá… semmi értelme az egésznek!

\*\*\*

2024. június 21.

Leérettségiztem!!!!!!!!!!!!!! Megvolt a bankett is. Jövőre egyetemista leszek. Sajnálom, hogy nem tudtam befejezni a kutatást. Nem baj. Izgalmas volt.

Vajon mi történt Hajnalka képével? Talán sohasem tudjuk meg.

\*\*\*

2024. június 30.

Úgy döntöttem, az iskolai könyvtárnak adom ezt a füzetet, hátha valaki tud vele kezdeni valamit. Annak, aki megtalálja, és belevág a kutatásba, néhány jó tanács:

1. Most már biztos vagyok benne, hogy a pincében van valami. Keresd ott a válaszokat!
2. A tabló körüli furcsaságok öt évvel Hajnalka ballagása után kezdődtek 1988-ban, erről írt az iskolaújság.
3. Az új, megmagyarázhatatlan dolgok a 2023-as ballagást követően mutatkoztak, vagyis ‒ ezt kiderítettem ‒, épp aznap, amikor a végzősök ballagtak (lásd: 2023. május 7-i bejegyzés). Pontosan 40 év telt el Hajnalka képének eltűnése és a különös történések észlelése között.

Sok szerencsét!

Bihari Ákos 12. A